SABC3 berispe oor ouderdomsperkDie TV-kanaal SABC3 is deur die Uitsaaiklagtekommissie van Suid-Afrika (UKKSA) oor die vingers getik omdat hy nie die korrekte ouderdomsbeperking gebruik het vir ŉ episode van die sepie “All My Children” nie. ŉ Ma het ŉ klag by UKKSA ingedien nadat ŉ spesifieke episode van die sepie ŉ ouderdomsbeperking van slegs PG10 gehad het terwyl daar sekstonele voorgekom het. Die ma se kinders het glo gewag vir ŉ kinderprogram om te begin toe hulle die sekstonele gesien het. Die ma het die klag ingedien aangesien sy meen dit “baie skadelik” vir kinders is en aangesien “so baie kinders reeds op ŉ jong ouderdom seks het.” UKKSA het bevind hoewel daar geen naaktonele in die betrokke episode was nie daar wel “tonele van seksuele voorspel was.” UKKSA het die kanaal gewaarsku en gesê dat die spesifieke episode ŉ ouderdomsbeperking van 13 moes gehad het en dat daar gewaarsku moes word dat die episode sekstonele bevat het.